Nariadenie Rady (ES) č. 2789/2000
zo 14. decembra 2000,
ktorým sa predlžuje platnosť nariadenia (EHS) č. 1657/93, ktorým sa dočasne pozastavujú všeobecné clá Spoločného colného sadzobníka na niektoré priemyselné výrobky určené na vybavenie slobodného colného pásma Azorských ostrovov a Madeiry, pokiaľ ide o slobodné colné pásmo Madeira
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, najmä na jej článok 26,
so zreteľom na návrh Komisie,
keďže:
(1) nariadenie (EHS) č. 1657/93 [1] ustanovuje dočasné pozastavenie všeobecných ciel Spoločného colného sadzobníka na niektoré priemyselné výrobky určené na vybavenie slobodného colného pásma Azorských ostrovov a Madeiry s platnosťou do 31. decembra 2000;
(2) na základe ustanovenia článku 3 nariadenia (EHS) č. 1657/93 Komisia, po porade s príslušnými úradmi v Portugalsku, preskúmala účinky opatrení prijatých pre rozvoj slobodného colného pásma Caniçal (Madeira), ktoré je v súčasnosti jediným slobodným colným pásmom okrajových regiónov Portugalska;
(3) tieto opatrenia mali spočiatku kladný účinok na tvorbu a zakladanie nových podnikov a na rozvoj viacerých priemyselných činností, predovšetkým v oblasti textilného priemyslu, priemyslu plastických hmôt a sklárskeho priemyslu. Neskôr však hospodárske podmienky a problémy v infraštruktúre spôsobili spomalenie priemyselného rozvoja a ochromili časť spracovateľského sektora. Situácia by sa mala vyriešiť ukončením súčasne prebiehajúcich prác na rozvoji infraštruktúry a na rozširovaní slobodného pásma, ako aj vybudovaním nových inovačných odvetví spracovateľského priemyslu popri tých, ktoré plnia jednoduchšie úlohy spojené s recykláciou, balením a skladovaním tovaru;
(4) portugalské úrady vyjadrili záujem o predĺženie platnosti uvedených opatrení o obdobie, ktoré by v žiadnom prípade nebolo kratšie ako obdobie povolené v minulosti, s cieľom podporiť príliv priemyselných investícií do slobodného colného pásma Madeiry, a tým napomôcť socio-ekonomickému rozvoju tejto oblasti;
(5) na základe podrobného prieskumu danej situácie a účinkov prijatých opatrení je skutočne pravdepodobné, že predĺženie lehoty na tieto opatrenia prinesie ďalší nárast rozvoja priemyselných činností v slobodnom colnom pásme; pozastavenie všeobecných ciel Spoločného colného sadzobníka na vybavenie pásma investičným majetkom by teda malo byť predĺžené v súlade s požiadavkou portugalských úradov;
(6) s cieľom zabrániť priamemu vplyvu na fungovanie spoločného trhu je však potrebné ustanoviť lehotu pre uvedené opatrenie,
PRIJALA TOTO NARIADENIE:
Článok 1
Pozastavenie uvedené v článku 1 ods. 1 nariadenia (EHS) č. 1657/93 sa predlžuje do 31. decembra 2008 vzhľadom na slobodné pásmo Madeira.
Článok 2
V priebehu roka 2008, po porade s príslušnými úradmi Portugalska, Komisia znovu preskúma účinky opatrení, ktoré boli prijaté na podporu rozvoja slobodného pásma Madeira a podľa potreby vypracuje príslušné návrhy.
Článok 3
Toto nariadenie nadobúda účinnosť dňom jeho uverejnenia v Úradnom vestníku Európskych spoločenstiev.
Bude sa uplatňovať od 1. januára 2001.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 14. decembra 2000